Barreessaan Of-Ilaallee Barsiisaa(lecturer) Amaanuel Oljirraa:- wallaggaa lixaa, aanaa Mana Sibuu, magaalaa Mandiitti abbaa isaa obbo Oljirraa Duuloo fi haadha isaa aadde Shaashituu Gudduu irraa Mudde 21, 1992 A.L.A tti dhalate. Amaanu’el osoo ijoollummaan jiruu abbaa isaa du’aan dhabuu iraan kan ka’e gargaarsi abbaan isaa gochuufii qabu jalaa danqamus, jajjabina fi gargaarsa haadha isaatiin gargaaramaa guddate. Haalli mijataan dhabamus, Amaanuel barnoota isaa sirnaan waan hordofaa tureef, kutaa 1ffaa hanga 12ffaatti sadarkaadhaan 1ffaa ba’aa ture. Bornoota isaa kutaa 1 hanga 8ffaa, mana barumsaa Mandii Dirree Xiyyaaraatti baratee xumure. Bara 2008 ALA tti qormaata kutaa 8ffaa qabxii ol-aanaa galmeessuun gara kutaa 9ffaa mana barumsaa sadarkaa lammaffaa Mana Sibuu Mandiitti darbe. Achittis kutaa 9ffaa hanga 10ffaa baratee erga xumuree booda, qormaata biyyoolessaa kan kutaa 10 ffaa qabxii 4:00 galmeessuun gara mana barumsaa qophaa’inaa Mana Sibuu Mandiitti darbe. Bara 2012tti qormaata seensa yuunversitii kan biyyoolessaa kutaa 12ffaa qabxii ol aanaa galmeessuun carraa yuniversiitii argate. Sana booda filannoo isaa irratti hundaa’uun Yuuniversiitii Haramaayaatti akka baratu erga taasifamee booda barnoota sadarkaa olaanaaf gara Yuuniversiitii Haramayaatti imale. Turtii yuuniversiitii kan bara 2012/13 hanga 2016 tti taasifameenis, Amaanuel akkuma baratame qabxii gudda galmeessuun sadarkaa badhaasaan (distinction) digirii isaa jalqabaa oogummaa fayyaatiin Adoolessa 9,2016 tti Yuunversiitii Haramaayyaa irraa eebbifame. Sana booda Yuunversiitiin Haramaayyaa Amaanu’el barsiisaa ta’ee akka tajaajiluuf filatee achumatti hanbifate. Achumattis carraa barnootaa digrii lammaffaa argatee barumsa isaa itti fufuun, sadarkaa baay’ee olaanaa(great distinction) ta’een, Adoolessa 6, 2019tti eebbifame. Yeroo ammaa kana Amaanuel Yuniversiitii Haramaayyaatti sadarkaa Lecturer ta’een barsiisaa yuuniversiitichaa ta’ee dalagaa jira. Amaanuel barnoota isaa cinattis fedhii beekumsa garaa garaa horachuu waan qabuuf, amantaalee haawwaasni isaa hordofan kanneen akka Kiristaanummaa, Isilaamummaa fi Waaqeffannaa Oromoo hunda seenee qorachaa fi barachaas ture. Barreessaa fi barsiisaan kun kana dura kitaabbilee Mucuca Kufaatii, Qaroomina Qaruu, Ilaalcha Misoomaa, Falmii Dhugaa jedhaman PDFn dhaloota qubeef gumaachuun isaas ni yaadatama.